ફઈબા હેબત ખાઈ ગયાં. એણે માંડ ચંદુને એના બાપ પાસે વળાવ્યો. રેવાશંકર એ દિવસે શીળીનો સપાટો બોલાવવા ગામડે ગયા હતાં. બહારગામથી આવીને દીકરો મા સાથે બહુ ઝઘડ્યો અને ચંદ્રિકાનું કલ્પિત ઉપરાણું લઈને ઝઘડ્યો. પછી શું સૂઝ્યું તે પોતાના કુંવારે સાસરે ગયો અને ત્યાં જઈને ફળિયામાં જ ચંદ્રિકાના નામની ઘાંટાઘાંટ કરી મૂકી. ચંદ્રિકા શરમની મારી ઘરમાં જ કોકડું થઈને પુરાઈ રહી અને થનારા સસરાએ ચંદુને ગાલે આવીને લાફો ઝીંકી દીધો. આવો ઘેલસાગરો જમાઈ હોય ?